钦定古今图书集成/明伦汇编/官常典/第314卷 > 后汉
## 钦定古今图书集成/明伦汇编/官常典/第314卷 > 后汉

后汉尚书仍置客曹，曹有侍郎、令史，主护驾羌胡朝
贺事，而祠祀归之吏曹礼仪仍总之太常。

按：《后汉书百官志》：“尚书六人，六百石。”本注曰：“成帝初，
置尚书四人，分为四曹。”

〈注〉《汉旧仪》曰：“初置五曹，有三公曹，主断狱。”蔡质《汉仪》曰：“典天下，岁尽集课事。三公尚书二人，典三公文书，吏曹尚书典选举，斋祀，属三公曹。”

常侍曹尚书，主公卿事；二千石曹尚书，主郡国二千
石事；民曹尚书，主凡吏上书事；客曹尚书，主外国夷
狄事。世祖承遵，后分二千石曹，又分客曹为“南主客
曹”、“北主客曹”，凡六曹。

〈注〉蔡质《汉仪》曰：天子出猎，驾御，府曹郎属之，

侍郎三十六人，四百石。本注曰：“一曹有六人，主作文
书起草。”

〈注〉蔡质《汉仪》曰：“尚书郎初从三署诣台试，初上台

称“守尚书郎中” ，岁满称“尚书郎，三年称侍郎。” 主客曹郎。主治羌胡事剧，迁二千石或刺史。其公迁为县令，秩满自占县去。《诏书》赐钱三万，与三台祖饯，馀官则否。治严一月，准谒公卿陵庙乃发。

令史十八人，二百石。本注曰：“曹有三主书。”后增剧曹
三人，合二十一人。

〈注〉《古今注》曰：永元三年七月，增尚书令史员，功满未尝犯禁者，以补小县墨绶。蔡质曰：“皆选兰台符节上称𥳑精练，吏有能为之。”《决录注》曰：故事，尚书郎以令史久缺补之，世祖始改用孝廉为郎。